ddrg/super_eurlex huggingface dataset:
Rachaidh Rialachán (AE) Uimh. 531/2012 in éag an 30 Meitheamh 2022. Mura ndéanfar na rialacha fánaíochta a fhadú, d’fhéadfadh tomhaltóirí agus gnólachtaí na tairbhí a bhaineann le ‘fánaíocht ar tháillí baile’ (FATB) a chailleadh, agus le bacainní breise d’fhéadfaí teorainn a chur le seirbhísí soghluaiste agus feidhmhchláir nuálacha a úsáid gan uaim agus taisteal á dhéanamh i margadh aonair an Aontais agus an Limistéir Eorpaigh Eacnamaíoch. Baineann beagnach 170 milliún custaiméir fánaíochta Eorpach leas faoi láthair as FATB agus na tairbhí a bhaineann le leanúint de bheith nasctha ar tháillí baile agus iad ag taisteal san Aontas nó sa Limistéar Eorpach Eacnamaíoch.

I dtuarascáil 2019 maidir le hathbhreithniú ón gCoimisiún, sainaithníodh na fadhbanna a bhfuil sé mar aidhm ag an tionscnamh seo aghaidh a thabhairt orthu. Cuireann an anailís seo le raon leathan sonraí agus aiseolais ó pháirtithe leasmhara a úsáidtear chun meastóireacht a dhéanamh ar a fheabhas a d’éirigh leis an Rialachán seo agus ar an gcaoi a bhfeidhmíonn an margadh fánaíochta de réir rialacha an Aontais atá ann cheana maidir le fánaíocht. Seo thíos achoimre ar na príomhfhadhbanna:

A.Ní féidir FATB a choinneáil ar bun gan muirir mhórdhíola rialáilte ná seirbhísí fánaíochta miondíola rialáilte de dheasca dinimic iomaíochta neamhleordhóthanach (cliseadh margaidh).

B.Ní bhíonn a fhios ag tomhaltóirí i gcónaí cén leibhéal seirbhíse ar cheart dóibh a bheith ag súil (cáilíocht seirbhíse) leis nó cén chaoi a ngearrtar muirir ar ghlaonna ar sheirbhísí breisluacha le linn na fánaíochta (muirir níos airde). Bíonn cáilíocht na seirbhíse a thairgtear níos ísle uaireanta ná mar a bhíonn sí sa bhaile, fiú má bhíonn seirbhís ar leibhéal coibhéiseach ar fáil. Ní áirithítear i gcónaí rochtain, saor in aisce, ar sheirbhísí éigeandála trí mhodhanna malartacha agus soláthar faisnéise faoi shuíomh an ghlaoiteora, go háirithe i gcás úsáideoirí deiridh faoi mhíchumas.

C.Bíonn fadhbanna ag soláthraithe seirbhísí fánaíochta uaireanta rochtain ar fhánaíocht mhórdhíola a fháil ar na líonraí a iarrtar. Toisc go bhfuil easpa trédhearcachta ann maidir le glaonna ar sheirbhísí breisluacha, níl soláthraithe seirbhísí fánaíochta in ann na raonta uimhrithe ábhartha a shainaithint agus, mar thoradh air sin, d’fhéadfadh na soláthraithe costais gan choinne a thabhú. B’fhéidir nach bhfuil rialacha an Aontais atá ann faoi láthair maidir le fánaíocht oiriúnach go leor chun nuálaíocht a chumasú agus chun aghaidh a thabhairt ar athruithe teicneolaíochta agus gnó.
Is dúshlán mór san Aontas é fós an ceart bunúsach a chur i bhfeidhm go héifeachtach, an ceart bunúsach chun pá comhionann do mhná agus d’fir i gcomhair obair chomhionann nó obair ar comhionann a luach, mar a chumhdaítear in Airteagal 157 CFAE. Níl san idirdhealú pá aonair agus claontacht shistéamach sna struchtúir phá ach ceann amháin de na bunchúiseanna atá leis an mbearna phá idir na hinscní cé is moite de chúiseanna eile amhail idirdheighilt chothrománach agus ingearach. Ardaíonn an bhearna phá idir na hinscní go 14 % san Aontas Eorpach agus fanann sí cothrom le 14 % ar an iomlán. Is fadhb é sin ar leibhéal na n‑oibrithe agus na bhfostóirí araon.

Mura gcuirtear an ceart bunúsach sin chun feidhme, beidh tionchar aige sin ar neamhspleáchas eacnamaíoch na mban le linn a saoil ghairmiúil ach ina dhiaidh sin. Is fadhb é sin i ndáil le hoibriú éifeachtúil an mhargaidh saothair agus iomaíochas sa mhargadh inmheánach. Más rud é go mbeifí ag súil le tuilleamh ionchasach, chuirfí sin isteach ar mhná ag roghnú post, ar chinntí maidir leis an am a oibrítear agus patrúin gairme, agus dá bhrí sin, cruthaíonn sé riosca soiléir maidir le caillteanas táirgiúlachta mar gheall ar rannpháirtíocht na mban sa mhargadh saothair nach é an cás is fearr é. I gcás fostóirí, ciallaíonn úsáid neamhéifeachtúil acmhainní caillteanas táirgiúlachta agus costais fholaithe. Ar deireadh, maidir le héagsúlachtaí sa chaoi a gcaitear le mná agus fir maidir le pá, d’fhéadfadh sin tionchar a imirt freisin ar iomaíochas na bhfostóirí sa mhéid is gur féidir leis na fostóirí sin buntáiste éagórach (agus neamhdhleathach) a bheith acu, fostóirí nach bhfuil ag comhlíonadh phrionsabal an phá chomhionainn, agus rialacha éagsúla á gcur i bhfeidhm acu ar fud na dtíortha.

D’fhéadfadh idirdhealú pá aonair agus claontacht inscne sna sásraí socraithe‑ pá teachta chun cinn chomh maith leis an dóigh a ndéanfar obair na mban luacháil mar gheall ar an mhéid seo a leanas:

— easpa trédhearcachta pá ar leibhéal an oibrí aonair agus ar leibhéal an fhostóra;

·— cur i bhfeidhm easnamhach na gcoincheap ‘pá’ agus ‘obair ar luach comhionann’; agus

·— rochtain neamhleor ar an gceartas mar gheall ar chonstaicí nós imeachta agus leigheasanna neamhleora le haghaidh íospartach.

Mar gheall ar an easpa trédhearcachta pá, cuirtear cosc ar oibrithe measúnú a dhéanamh ar cé acu atáthar ag seasamh leo nó nach bhfuil a gceart chun cóir chomhionann i dtaca le pá; dá dheasca sin, cuirtear tearcluacháil obair na mban i bhfolach freisin mar gheall ar chlaontacht (go minic neamhchomhfhiosach) i struchtúir phá. Mar gheall ar na fadhbanna a bhaineann le cur i bhfeidhm cuí maidir leis na príomhchoincheapa i ndáil le pá comhionann a mheasúnú le haghaidh obair chomhionann nó 'obair ar luach comhionann', is casta d’oibrithe agus d’fhostóirí araon an ceart a chur chun feidhme chun pá comhionann a fháil. Fágann rochtain neamhleor ar cheartas, mar aon leis an eagla atá ar oibrithe roimh íospairt, go bhfuil sé níos deacra fós a gceart chun pá comhionann a fhorfheidhmiú.
Toisc go bhféadfadh sé an costas a bhaineann le rannpháirtíocht i gcásanna trasteorann agus fad na n‑imeachtaí mar gheall ar an gcumarsáid bhrostaithe a laghdú go suntasach, rachadh an tionscnamh chun tairbhe go díreach do dhaoine aonair agus d’eintitis dhlíthiúla (lena n‑áirítear cuideachtaí beaga/meánmhéide) a bhfuil baint acu le hionstraimí éagsúla dlí an Aontais.

Cabhróidh an chumarsáid leictreonach idir cúirteanna/údaráis inniúla agus le daoine aonair/eintitis dhlíthiúla próiseáil na gcásanna a uathoibriú agus cuirfear deireadh leis an ngá doiciméid a scanadh, a phriontáil agus a chlárú de láimh.

Iomlán na gcoigilteas bliantúil measta

·Rachadh sé seo chun tairbhe don riarachán tríd an ualach riaracháin a laghdú. Meastar gurb ionann an mheánchoigilt bhliantúil fhoriomlán ar leibhéal an Aontais agus EUR 23 372 900 i gcostais postais agus EUR 2 216 160 i gcostais pháipéir arb ionann é agus EUR 25 589 060 ar an mór-iomlán.

·Beidh EUR 4 098 600 i gcostais postais agus EUR 388 800 i gcostais pháipéir á gcoigilt ag na daoine aonair agus na heintitis dhlíthiúla.

·Fad na gcásanna – trí líon níos lú doiciméad a sheoladh, laghdófar an meán‑am postúcháin go dtí 0 agus beidh laghdú bliantúil foriomlán de 15 389 999 lá ar fhad na nósanna imeachta mar thoradh air sin.

·Beidh 2 700 000 lá sa bhreis ann i meán‑am postúcháin do na daoine aonair agus na heintitis dhlíthiúla.

·Lucht saothair sábháilte – gheofar 874 bliain daonna trí iarracht próiseála a dhéanamh ar leibhéal na cúirte/an údaráis inniúil.

·Páipéar – 181 448 100 leathanach caighdeánach páipéir priontála A4 80 g a spárálfar, as a mbeidh 31 833 000 de spáráilte ag daoine aonair agus eintitis dhlíthiúla.

Thiocfadh tionchair eacnamaíocha dhearfacha chun cinn do chatagóirí áirithe gnó: soláthraithe seirbhísí comhairliúcháin TF; monaróirí físchomhdhála agus trealaimh eile cianchumarsáide; soláthraithe seirbhíse idirlín agus teileachumarsáide; soláthraithe seirbhísí néalstórála; agus soláthraithe seirbhíse cartlannaithe. Táthar ag súil go dtiocfaidh méadú ar ioncam na ngnólachtaí sin.

Gan aon chostas priontála ná postais, bíonn lorg carbóin níos lú ag an gcumarsáid gan pháipéar (e.g. 50 % go 90 % níos lú in aghaidh an aonaid don phost caighdeánach coibhéiseach). Ach físchomhdháil a úsáid, cuirfear deireadh leis an ngá atá ann do na rannpháirtithe in imeachtaí trasteorann chun taisteal – ní chruthaíonn físchomhdháil ach 7 % de na hastaíochtaí carbóin a bhaineann le cruinnithe fisiciúla.
DOICIMÉAD INMHEÁNACH OIBRE DE CHUID AN CHOIMISIÚIN ACHOIMRE FEIDHMIÚCHÁIN AR AN TUARASCÁIL AR AN MEASÚNÚ TIONCHAIR

·Rogha 4, lena mbaineann leibhéal uaillmhéine an‑ard, áirítear bearta a rachadh i bhfad níos faide ná an creat rialála agus an cleachtas gnó atá i bhfeidhm faoi láthair.

·Rogha 3, lena mbaineann ardleibhéal uaillmhéine, cur chuige pas beag níos suaití atá i gceist, ach tá sé fós indéanta go teicniúil. Is é atá i gceist léi teorainnluachanna agus tairseacha a shocrú le haghaidh comhlíonadh laistigh de spriocdháta socraithe.

·Rogha 2, lena mbaineann meánleibhéal uaillmhéine, neartaítear na ceanglais de réir a chéile agus méadaítear an leibhéal uaillmhéine i gcás céim mhonaraíochta ceallraí agus céim deireadh ré ceallraí araon, agus déantar é sin den chuid is mó trí bhíthin ceanglais faisnéise a eisiúint.

·Rogha 1, gnó mar is gnách, ní leasaítear an Treoir maidir le Ceallraí lena gclúdaítear céim deireadh ré ceallraí den chuid is mó. Níl aon reachtaíocht AE i bhfeidhm faoi láthair chun na céimeanna roimhe sin i slabhra breisluacha ceallraí agus saolré ceallraí a chlúdach.

Tá trí chuspóir ag an togra atá idirnasctha go láidir:

Is meascán de Rogha 2 agus Rogha 3 an rogha thosaíochta. Áirítear leis raon beart le taobh an luachshlabhra, amhail dara ré ceallraí tionsclaíocha a chumasú, an sprioc‑ráta bailithe a mhéadú le haghaidh ceallraí dramhaíola inaistrithe go dtí 65 %, aisghabháil ábhar a mhéadú agus éifeachtúlachtaí nua athchúrsála a shocrú le haghaidh ceallraí luaidhe agus ian litiam, ag feabhsú feidhmíochta agus marthanachta, ceanglais a leagan síos maidir le déine carbóin, dul i ngleic le drochshreafaí faisnéise agus dícheall cuí a chur i bhfeidhm le haghaidh thionscnamh na n‑amhábhar.

Go dleathach, fágfaidh an t‑aistriú ó threoir go rialachán go mbeidh ceanglais dhíreacha ar gach oibreoir eacnamaíoch, ar roinnt údaráis éagsúla sna Ballstáit agus ar roinnt comhlachtaí eile. Dá bharr sin beidh feabhas ar an gcomhchuibhiú agus dá réir sin beidh an deimhneacht dhlíthiúil is gá mar aon leis an gcumas chun margadh atá comhtháite go hiomlán a fhorfheidhmiú ar fud an Aontais ar feadh shaolré na gceallraí.

Beidh roinnt costais airgeadais ann maidir le cuid de na bearta, ach níltear ag súil le haon tionchar suntasach ar ghnóthaí ná ar chustaiméirí. Beidh méadú beag ar an ualach riaracháin, go háirithe maidir leis na ceanglais a bhaineann le lorg carbóin agus inneachar athchúrsáilte.

Tá sé rí‑shoiléir áfach gur fiú na costais iad na tairbhí. Leis an rialachán atá beartaithe rachfar i ngleic leis na fadhbanna a ghabhann leis an staid reatha. Cuirfidh sé feabhas ar fheidhmiú an mhargaidh inmheánaigh, laghdóidh sé na tionchair chomhshaoil ar nós astaíochtaí gás ceaptha teasa agus laghdóidh sé na rioscaí comhshaoil agus sóisialta. Ina theannta sin, cruthóidh sé tairbhí indíreacha suntasacha ó thaobh poist nua in earnáil mhonaraíochta agus athchúrsála na gceallraí litiam.
D’fhreagrófaí go héifeachtach leis an bpacáiste de roghanna beartais tosaíochta (rogha beartais 2, rogha beartais 4 agus rogha beartais 7) do na fadhbanna a sainaithníodh agus thabharfaí uirlisí láidre agus cumais do Europol chun an tacaíocht a thugann sé do na Ballstáit a mhéadú chun bagairtí atá ag teacht chun cinn a chomhrac agus cearta bunúsacha á gcomhlíonadh go hiomlán.

Ó thaobh na sochaí agus an gheilleagair de, is iad na saoránaigh tairbhithe deiridh na roghanna tosaíochta go léir, agus bainfidh siad leas díreach agus indíreach as rátaí níos ísle coireachta, damáistí laghdaithe eacnamaíocha agus níos lú costas a bhaineann le slándáil. Maidir le héifeachtúlacht, is iad na príomhthairbhithe údaráis náisiúnta forfheidhmithe dlí. Ba cheart do na roghanna tosaíochta barainneachtaí suntasacha scála a chruthú ar leibhéal an Aontais, toisc go n‑aistreofar leo tascanna, ar féidir iad a dhéanamh ar bhealach níos éifeachtaí ar leibhéal an Aontais, ón leibhéal náisiúnta go dtí Europol. Déantar foráil leis na roghanna beartais tosaíochta do réitigh éifeachtacha ar dhúshláin nár mhór aghaidh a thabhairt orthu ar chostais níos airde d’uireasa na roghanna, trí 27 réiteach náisiúnta aonair, nó ar dhúshláin nach bhféadfaí aghaidh a thabhairt orthu ar an leibhéal náisiúnta ar chor ar bith toisc gur dúshláin thrasnáisiúnta iad.
Faoi Rialachán GTE-F atá i bhfeidhm faoi láthair, bunaíodh cur chuige nua i leith pleanáil le haghaidh bonneagar trasteorann, cur chuige lena dtugtar le chéile páirtithe leasmhara ar bhonn an chomhair réigiúnaigh chun tionscadail leasa choitinn a shainaithint agus chun cabhrú lena gcur chun feidhme, na tionscadail leasa choitinn sin is mó a thacaíonn leis an margadh inmheánach fuinnimh, le cinnteacht an tsoláthair agus leis an inbhuanaitheacht. Chomh maith leis sin, ceanglaítear ar na Ballstáit na nósanna imeachta um dheonú ceadanna le haghaidh tionscadail leasa choitinn a chuíchóiriú agus foráiltear maidir leis na coinníollacha le haghaidh rochtain ar mhaoiniú ón tSaoráid um Chónascadh na hEorpa (SCE). Léirigh an mheastóireacht ar an Rialachán GTE-F atá i bhfeidhm faoi láthair gur bailí fós den chuid is mó iad cuspóirí an Rialacháin sin ach nach mór an bhéim ar spriocanna 2020/30 a nuashonrú chun an comhthéacs polaitiúil nua a léiriú mar aon le cuspóir 2050 i leith na haeráidneodrachta faoin gComhaontú Glas don Eoraip. I dteannta an chomhthéacs pholaitiúil nua, rinneadh forbairt mhear ar réimse na teicneolaíochta le deich bliana anuas.

Sainaithníodh an dá phríomhfhadhb seo a leanas: 1) Níl na forbairtí bonneagair trasteorann go hiomlán ailínithe le cuspóirí bheartais fuinnimh an Aontais ó thaobh cineáil agus scála de, go háirithe a mhéid a bhaineann leis an gComhaontú Glas don Eoraip agus an cuspóir aeráidneodrachta, agus 2) Moill ar chur chun feidhme na dtionscadal. Chun go mbainfear amach sprioc mhéadaithe 2030 i leith na haeráide agus cuspóir aeráidneodrachta de chuid an Chomhaontaithe Ghlais don Eoraip agus na straitéise ‘Pláinéad Glan do Chách’, tá gá le hathrú ó bhonn a dhéanamh ar chóras fuinnimh na hEorpa, ó thaobh soláthair mar aon le héileamh de. Is é is brí leis sin nach mór bonneagar a bheith i bhfeidhm chun tacú leis an aistriú fuinnimh seo san Eoraip, lena n‑áirítear mearleictriú, an sciar de ghiniúint an leictreachais in‑athnuaite a mhéadú faoi dhó, méadú mór ar úsáid na ngás in‑athnuaite agus ísealcharbóin, comhtháthú córais fuinnimh agus níos mó úsáide a bhaint as réitigh nuálacha. Níl gach catagóir bonneagair atá ábhartha don aistriú fuinnimh incháilithe le haghaidh stádas tionscadail leasa choitinn faoi láthair (e.g. hidrigin) agus ní léiríonn cuid acu forbairtí teicneolaíochta go leordhóthanach (e.g. eangacha cliste). Má chuirtear moill ar chur chun feidhme na dtionscadal tosaíochtaí, na tionscadail sin a sainaithníodh mar thionscadail a bhfuil gá leo chun cuspóirí bheartas fuinnimh agus aeráide an Aontais a ghnóthú, chuirfí an t‑athrú brostaithe atá ag teastáil ón gcóras fuinnimh i mbaol. Glactar an iomarca ama fós chun tionscadail bhonneagair lárnacha a chur chun feidhme. In 2020, cuireadh siar 27 % de thionscadail leasa choitinn leictreachais ar feadh tréimhse 17 mí ar an meán in aghaidh an dáta choimisiúnaithe a bhí acu i dtús báire.
Cuireann ceithre phríomhpharaiméadar bonn faoi rogha na roghanna: dearadh an raoin feidhme, an tacar oibleagáidí a bhaineann le cleachtais éagóracha trádála, luas agus solúbthacht na hailtireachta agus an chreata fhorfheidhmithe.

Is é atá i Rogha 1 ionstraim neamhdhinimiciúil de na hoibleagáidí is infheidhme go díreach lena dtugtar aghaidh ar chleachtais éagóracha atá sainmhínithe go soiléir arna ndéanamh ag na maoir gheata i seirbhísí sonracha na n‑ardán croísheirbhíse.. Cuirtear dhá fho‑rogha i láthair leis an rogha sin le haghaidh raon feidhme an bhoinn maidir le tairseacha cainníochtúla amháin. Tá fo‑rogha 1 bunaithe ar thairseach ard agus tá fo‑rogha 1.B bunaithe ar thairseach níos ísle.

Is é atá i Rogha 2 ionstraim leath‑sholúbtha, lena gcomhcheanglaítear tacar oibleagáidí is infheidhme go díreach agus oibleagáidí a mbaineann idirphlé rialála leo, sásra lena ndéantar cleachtais a nuashonrú, agus sásra chun cuideachtaí na maor geata atá ag teacht chun cinn a shainaithint. Cuirtear an rogha sin i láthair le dhá fho‑rogha le haghaidh raon feidhme an bhoinn maidir le tairseacha cainníochtúla agus ainmniú cáilíochtúil. Tá fo‑rogha 2.A bunaithe ar thairseach ard, tá fo‑rogha 2.B bunaithe ar thairseach níos ísle, agus tá an dá rogha in éineacht le hainmniú cáilíochtúil

Is é atá i Rogha 3 ionstraim lán‑solúbtha lena bhforáiltear do shásra nuashonraithe dinimiciúil lenar féidir seirbhísí na n‑ardán croíseirbhíse agus oibleagáidí breise a chuimsiú nuair a mheastar go bhfuil cuimsiú den sórt sin iomchuí agus go bhfuil bonn cirt leis tar éis imscrúdú margaidh a dhéanamh. Tá raon feidhme na rogha sin bunaithe ar thairseacha cáilíochtúla, agus orthu sin amháin.

Is í Rogha 2 an rogha beartais tosaíochta toisc go bhforáiltear leis idirghabháil a dhéanamh go tráthúil maidir leis na cleachtais is tromchúisí agus cur chuige níos céimsí maidir leis na beartais nach mór a chur in oiriúint a thuilleadh agus níos mó sonrúcháin a dhéanamh orthu. Leis sin freisin, d'fhéadfaí aghaidh a thabhairt ar chleachtais éagóracha nua agus cliseadh margaidh a bhaineann leis na maoir gheata a mheastar a mbeidh seasamh daingean acu go luath, agus lena bhféadfaí, ar an mbealach sin, aghaidh a thabhairt ar an gcliseadh margaidh i dtimpeallacht dhigiteach atá ag athrú ar bhealach dinimiciúil.
Tá athrú ó bhonn curtha ag seirbhísí digiteacha ar gheilleagar agus ar shochaí an Aontais Eorpaigh le scór bliain anuas, go háirithe ó tháinig ardáin ar líne chun cinn. Forbraítear an mheastóireacht a rinneadh ar an Treoir maidir le Ríomhthráchtáil ó 2000 leis an tionscnamh seo. Léirítear sa mheastóireacht atá i gceangal leis an Treoir go bhfuil a croíphrionsabail fós bailí, ach is gá roinnt dá rialacha sonracha a thabhairt cothrom le dáta i bhfianaise na ndúshlán ar leith atá ag teacht chun cinn maidir le hidirghabhálaithe ar líne agus ardáin ar líne go háirithe. In aghaidh an chúlra seo, déantar anailís sa tuarascáil ar an measúnú tionchair ar thrí chroífhadhb agus a spreagthóirí.

Ar an gcéad dul síos, tá méadú ag teacht ar na rioscaí agus ábhair díobhála do saoránaigh ar líne – orthu sin tá scaipeadh gníomhaíochtaí neamhdhleathacha, agus rioscaí dá gcearta bunúsacha agus díobhálacha eile de chuid na sochaí. Tá na saincheisteanna seo forleathan ar fud an éiceachórais ar líne, ach bíonn an tionchar is mó acu i gcás ina mbíonn ardáin an‑mhór ar líne i gceist, mar gheall ar an líon daoine a bhfuil rochtain acu orthu.

Ar an dara dul síos, tá maoirseacht ar ardáin ar líne neamhchomhordaithe agus neamhéifeachtach den chuid is mó san Aontas Eorpach, d’ainneoin an tábhacht chórasach atá le seirbhísí mar sin. Níl an creat comhair riaracháin teoranta a leagtar amach sa Treoir maidir le Ríomhthráchtáil chun dul i ngleic le saincheisteanna trasteorann sách sonraithe agus ní úsáideann na Ballstáit go comhsheasmhach é.

Ar an tríú dul síos,, tá tús curtha ag na Ballstáit anois le rialáil a déanamh anois ar sheirbhísí digiteacha ar an leibhéal náisiúnta, rud a chuireann bacainní nua roimh an margadh inmheánach. Mar gheall air seo, bíonn buntáiste iomaíoch ag ardáin agus ag seirbhísí digiteacha bunaithe atá an‑mhór.
Cuireadh ceithre rogha beartais san áireamh.

Le Rogha Beartais 1 beartaítear bearta neamhreachtacha deonacha chun cur chuige agus malartú faisnéise níos coitinne a spreagadh mar chomhlánú le Treoir ECI atá ann cheana.

Is é atá i Rogha Beartais 2 athbhreithniú ar Threoir ECI atá ann cheana chun an cumhdach earnála a ailíniú le cumhdach na Treorach maidir le Slándáil Líonra agus Faisnéise (NIS) atá ann cheana, agus na critéir roghnúcháin a bhaineann le hoibreoirí ECI agus na ceanglais atá orthu a bheachtú e.g. pleananna athléimneachta oibreoirí a choinneáil ar bun. Bheadh gá le ceangal ar na Ballstáit agus ar oibreoirí ECI ainmnithe araon measúnaithe riosca a dhéanamh.

San am céanna, baineann Rogha Beartais 3 le hionstraim dlí um chreat uileghabhálach a chur in áit Threoir ECI atá ann cheana chun feabhas a chur ar athléimneacht eintiteas criticiúil i gceann amháin de na hearnálacha ar a laghad a chumhdaítear le Treoir ECI atá ann cheana agus le feabhas a chur ar fheidhmiú an mhargaidh inmheánaigh sa chomhthéacs sin. Bheadh mol eolais laistigh den Choimisiún ina thacaíocht ag an gcur chun feidhme. Bheadh ceangal ar na Ballstáit, ar bhonn measúnaithe riosca, eintitis chriticiúla a shainaithint a bheadh faoi réir ceanglais éagsúla a chuirfeadh feabhas ar an athléimneacht. Bheadh oibleagáid ar na Ballstáit agus ar eintitis chriticiúla araon measúnaithe riosca a dhéanamh. Chuirfí san áireamh nós imeachta um eintitis chriticiúla a bhfuil tábhacht Eorpach ar leith ag baint leo a shainaithint, mar aon le rialacha áirithe is infheidhme maidir leis na heintitis sin.

I Rogha Beartais 4 tá na heilimintí go léir a leagtar amach i Rogha 3. De bhreis air sin, bheadh ról níos gníomhaí ag an gCoimisiún maidir le heintitis chriticiúla a ainmniú agus chruthófaí gníomhaireacht tiomnaithe AE um athléimneacht bonneagair chriticiúil.

Rinneadh breithniú ar thionchair agus luach ionchais gach rogha agus is í Rogha 3 rogha na tosaíochta, arbh é an toradh a bheadh léi creat athléimneachta níos cuimsithí lena gcuirfí san áireamh bearta de chuid an Aontais atá ann cheana agus sonraíochtaí náisiúnta.
Measúnú tionchair ar an Athbhreithniú ar Threoir (AE) 2016/1148 an 6 Iúil 2016 maidir le bearta le haghaidh ardleibhéal slándála coiteann do líonraí agus do chórais faisnéise ar fud an Aontais (dá ngairtear ‘Treoir NIS’ anseo feasta)

Bunaithe ar an meastóireacht ar fheidhmiú Threoir NIS, sainaithníodh na fadhbanna seo a leanas leis an Measúnú Tionchair: leibhéal íseal chibear‑athléimneacht na ngnólachtaí a oibríonn san Aontas; an athléimneacht neamhréireach ar fud na mBallstát agus earnálacha agus leibhéal íseal na feasachta staide comhpháirtí agus an easpa freagairt chomhpháirteach ar ghéarchéimeanna. Mar shampla, de dheasca roinnt de na fadhbanna agus de na spreagaithe sin, is ann do chásanna nach dtagann príomhospidéil i mBallstát faoi raon feidhme Threoir NIS agus dá bhrí sin ní cheanglaítear orthu na bearta slándála a thagann aisti a chur chun feidhme, cé go gcumhdaítear nach mór gach aon ospidéal sa tír i mBallstát eile le ceanglais slándála NIS.

D’ainneoin éachtaí suntasacha Threoir NIS, rud a réitigh an bealach chun athrú meoin mór a dhéanamh, is léir anois go bhfuil teorainneacha leis an gcur chuige institiúide agus rialála i leith na cibearshlándála i mórán Ballstát. Le claochlú digiteach na sochaí (rud a treisíodh le géarchéim COVID‑19), leathnaíodh an timpeallacht bhagartha agus tá dúshláin nua, ar gá freagairtí oiriúnaithe agus nuálacha a thabhairt orthu, ag teacht chun cinn dá dheasca sin. Tá méadú leanúnach ag teacht ar líon na gcibirionsaithe agus tá ionsaithe, atá ag éirí níos sofaisticiúla de réir a chéile, ag teacht ó réimse leathan foinsí laistigh agus lasmuigh den Aontas araon.